
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



Р Е Ш Е Н И Е  
№  РС-366-22-082

Днес, 05.09.2022 г. в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Пламен Йоцов

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-150 от 04.05.2022 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-366/18.04.2022 година.
Сигналът е против Коста ****** Панайотов – началник на Областен отдел „Автомобилна администрация“ – В. в Изпълнителна агенция „Автомобилна администрация“ /ИААА/.
Сигналът съдържа твърдения, че Коста Панайотов е неявен собственик на пункт за извършване на технически прегледи, регистриран с разрешително № 1040 и с адрес, в гр.В., ул.“Т.“ № **, собственост на „Т.В.“ ЕООД. Управител на „Т.В.“ ЕООД е Р.З.А., а едноличен собственик на капитала е съпругът й А.И.А. А.И.А. и съпругата на Коста ****** Панайотов – Й.Д.П. са съдружници в дружеството „* 21“ ООД. Й.Д.П. е съдружник със съпругата на А.И.А. – Р.З.А. в дружеството „Л.“ ООД. Коста ******Панайотов, като началник на Областен отдел „Автомобилна администрация“ – В. осъществява контролна дейност по отношение на „Т.В.“ ЕООД и е в конфликт на интереси.
С оглед твърденията в сигнала, с писмо, вх. № ЦУ01-3561#1/30.05.2022 г. на КПКОНПИ от изпълнителния директор на Изпълнителна агенция „Автомобилна администрация“, са получени Разрешение № 1040 за извършване на периодични прегледи за проверка на техническата изправност на ППС, издадено на 27.01.2015 г. и списък на техническите специалисти към него, длъжностни характеристики за длъжностите „директор на регионална дирекция“ и „началник на областен отдел „Автомобилна администрация“ в Регионална дирекция „Автомобилна администрация“, Заповед № 467/29.01.2020 г. на изпълнителния директор на ИААА за преназначаване на Коста Панайотов на длъжността „началник на областен отдел „Автомобилна администрация“ – В., Регионална дирекция „Автомобилна администрация“ – В. в ИААА, считано от 01.02.2020 г., Заповед № 591/31.01.2020 г. на изпълнителния директор на ИААА за съвместяване на длъжността „директор“ на Регионална дирекция „Автомобилна администрация“ – В., считано от 04.02.2020 г., Заповед № 1314/31.07.2020 г. на изпълнителния директор на ИААА за временно преназначаване на Коста Панайотов на длъжността „директор“ на Регионална дирекция „Автомобилна администрация“ – В., считано от 04.08.2020 г. за срок до 1 година, Заповед № 1844/15.10.2020 г. на изпълнителния директор на ИААА за възстановяване на Коста Панайотов на длъжността „началник на Областен отдел „Автомобилна администрация“ – В., считано от 19.10.2020 г., Доклад от директора на Регионална дирекция „Автомобилна администрация“ – В. с приложения. С писмо вх. № ЦУ01-3561#3/22.06.2022 г. на КПКОНПИ от изпълнителния директор на Изпълнителна агенция „Автомобилна администрация“ Комисията са представени заповеди за извършване на периодични прегледи и констативни протоколи за извършена комплексна/тематична проверка. С писмо вх. № ЦУ01-3561#7/22.07.2022 г. на КПКОНПИ от изпълнителния директор на Изпълнителна агенция „Автомобилна администрация“ са представени Указания за контролната и административнонаказателната дейност в Изпълнителна агенция „Автомобилна администрация“. Получени са писма от „Т. 1“ ООД и „Т.В.“ ЕООД. С писмо, вх. № ЦУ01-3561#16/25.08.2022 г. на КПКОНПИ от изпълнителния директор на Изпълнителна агенция „Автомобилна администрация“ са получени Заповед № 292/15.05.2015 г. на изпълнителния директор на ИААА, Заповед № РД-12-837/06.11.2020 г., констативен протокол от 10.11.2020 г., Заповед № РД-12-542/19.03.2021 г., констативен протокол от 19.03.2021 г. 
Служебно е направена справка в Търговски регистър и регистър на юридическите лица с нестопанска цел, НБД „Население“ и Агенция по вписванията – Имотен регистър.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице, с посочени три имена, адрес и е подписан.
Със Заповед № 292/15.05.2015 г. на изпълнителния директор на ИААА, на основание чл.82, ал.1 от Закона за държавния служител /ЗДСл/ във вр. с §5 от ПМС № 106/29.04.2015 г., на Министерския съвет, Коста Панайотов е преназначен от длъжността „директор на дирекция“ в Регионална дирекция „Автомобилна администрация“ – В. на длъжността „началник на отдел“ в Областен отдел „Автомобилна администрация“ – В. към Главна дирекция „Автомобилна администрация“, считано от 15.05.2015 г. Със Заповед № 467/29.01.2020 г. на изпълнителния директор на ИААА, на основание чл.82, ал.1 от ЗДСл във вр. с §4 и §6 от ПМС №6/22.01.2020 г., на Министерския съвет, Коста Панайотов е преназначен от длъжността „началник на областен отдел „Автомобилна администрация“ – В. на длъжността „началник на областен отдел „Автомобилна администрация“ – В. в Регионална дирекция „Автомобилна администрация“ - В. в ИААА, считано от 01.02.2020 г. Със Заповед № 591/31.01.2020 г. на изпълнителния директор на ИААА Коста Панайотов съвместява длъжността „директор“ на Регионална дирекция „Автомобилна администрация“ – В., считано от 04.02.2020 г. Със Заповед № 1314/31.07.2020 г. на изпълнителния директор на ИААА Коста Панайотов е временно преназначен на длъжността „директор“ на Регионална дирекция „Автомобилна администрация“ – В., считано от 04.08.2020 г. за срок до 1 година. Със Заповед № 1844/15.10.2020 г. на изпълнителния директор на ИААА Коста Панайотов е възстановен на  длъжността „началник“ на Областен отдел „Автомобилна администрация“ – В., считано от 19.10.2020 г. Видно от длъжностната характеристика на длъжността „началник“ на Областен отдел „Автомобилна администрация“ в Регионална дирекция „Автомобилна администрация“ на ИААА, основната цел на длъжността е ръководство, контрол и координиране на работата на отдела във връзка с провеждането на изпити и осъществяването на административното обслужване на физически и юридически лица по места във връзка с функциите на агенцията. Началникът на Областен отдел „Автомобилна администрация“ организира, контролира и отговаря за цялостната дейност на отдела.
От направена справка в Търговски регистър и регистър на юридическите лица с нестопанска цел се установява, че „Т.В.“ ЕООД е с едноличен собственик на капитала на дружеството А.И.А., а управител на дружеството е Р.З.А. Съдружници в „Т. 1“ ООД са А.И.А. и М.А.А., а управител на дружеството е Р.З.А. Съдружници в „* 21“ ООД са Й.Д.П. и А.И.А., а управител е Й.Д.П. Съдружници и управители на „Л.“ ООД са Й.Д.П. и Р.З.А., а управител е Й.Д.П.
От направена справка в НБД Население се установява, че Й.Д.П. е съпруга на Коста ****** Панайотов, а Р.З.А. е съпруга на А.И.А. Не се установи наличие на родство по права линия, по съребрена линия - до четвърта степен включително, и по сватовство - до втора степен включително, между Коста Панайотов, от една страна, и съдружниците и управителите на горепосочените дружества, от друга страна, а именно: А.И.А., Р.З.А. и М. А. А.
От направената справка в Търговския регистър и регистър на юридическите лица с нестопанска цел не се установява Коста Панайотов и А.И.А., Р.З.А. и М.А.А., съвместно да участват в капитала на търговско дружество .
С писма с вх.№ ЦУ01-3561#12/11.08.2022 г. и с вх.№ ЦУ01-3561#13/11.08.2022 г. на КПКОНПИ управителят на „Т. 1“ ООД и на „Т.В.“ ЕООД Р.А., удостоверява, че двете дружества нямат сключени договори с лицата Коста ****** Панайотов и Й.Д.П. С писма с вх.№ ЦУ01-3561#14/15.08.2022 г. и с вх.№ ЦУ01-3561#15/15.08.2022 г. на КПКОНПИ същата удостоверява, че двете дружества към настоящия момент нямат сключени договори с „* 21“ ООД и „Л.“ ООД. В периода 2014 – 2015 г. между „Т.В.“ ЕООД и „* 21“ ООД е имало търговски отношения, свързани с търговия с торове, но няма сключени договори. В периода 2014 – 2015 г. между „Т.В.“ ЕООД и „Л.“ ООД има наемни отношения за наем на помещение за съхранение на торове, собственост на „Л.“ ООД на основание Договор за наем от 23.10.2014 г. за срок от 5 години. На 14.06.2022 г. „Л.“ ООД е превело по сметка на „Т. 1“ ООД сума от 500 лева като заем, която сума е върната с платежно нареждане на 21.06.2022 г.
„Т.В.“ ЕООД, ЕИК ******, притежава Разрешение № 1040/27.01.2015 г. за извършване на периодични прегледи за проверка на техническата изправност на пътните превозни средства, валидно до 27.01.2025 г., за пункт на адрес: гр.В., ул.“Т.“ № **. „Т. 1“ ООД, ЕИК ******, притежава Разрешение № 1715/20.11.2018 г. за извършване на периодични прегледи за проверка на техническата изправност на пътните превозни средства, валидно до 20.11.2023 г., за пункт на адрес: гр.В., ул.“П.Д.“ № **. От направена справка в Агенция по вписванията – Имотен регистър, не се установи Коста Панайотов да е собственик на недвижим имот на посочените два адреса.
От събраните по преписката доказателства се установява, че в тригодишния срок по чл.73 от ЗПКОНПИ – предмет на проверката, считано от 04.05.2019 г., Коста Панайотов, в качеството си на началник на Областен отдел „Автомобилна администрация“ – В., е упражнил следните правомощия по служба, във връзка с твърденията в сигнала:
Със Заповед № РД-12-74/21.01.2020 г., издадена на основание чл.5, ал.1 и във вр. с чл.4, ал.1, т.1 и чл.6, ал.1 и ал.2, т.5 от Указания за контролната дейност, утвърдени със заповед на изпълнителния директор на ИААА, Коста Панайотов, в качеството си на началник на Областен отдел „Автомобилна администрация“ – В., определя длъжностни лица от Областен отдел „Автомобилна администрация“ – В., които да извършат комплексна проверка на 21.01.2020 г. на пункт за извършване на периодични прегледи за проверка на техническата изправност на пътни превозни средства на 3 търговски дружества, в т.ч. и на „Т. 1“ ООД. На 21.01.2020 г. е съставен Констативен протокол за извършена комплексна проверка по спазване разпоредбите на Наредба № Н-32, издадена от министъра на транспорта, информационните технологии и съобщенията, на „Т. 1“ ООД от инспектори от Областен отдел „Автомобилна администрация“ – В. На 21.01.2020 г. протоколът е съгласуван от Панайотов. Съгласно заключението при проверката са  установени пропуски и са дадени указания за спазване изискванията на Наредба № Н-32/16.12.2011 г. Със Заповед № РД-12-82/22.01.2020 г., издадена на основание чл.5, ал.1 и във вр. с чл.4, ал.1, т.1 и чл.6, ал.1 и ал.2, т.5 от Указания за контролната дейност, утвърдени със заповед на изпълнителния директор на ИААА, Коста Панайотов, в качеството си на началник на Областен отдел „Автомобилна администрация“ – В., определя длъжностни лица от Областен отдел „Автомобилна администрация“ – В., които да извършат комплексна проверка на 22.01.2020 г. на пункт за извършване на периодични прегледи за проверка на техническата изправност на пътни превозни средства на 4 търговски дружества, в т.ч. и на „Т.В.“ ЕООД. На 22.01.2020 г. е съставен Констативен протокол за извършена комплексна проверка по спазване разпоредбите на Наредба № Н-32, издадена от министъра на транспорта, информационните технологии и съобщенията, на „Т.В.“ ЕООД от инспектори от Областен отдел „Автомобилна администрация“ – В. На 23.01.2020 г. протоколът е съгласуван от Панайотов. Съгласно заключението при проверката не са установени нарушения.
На 10.01.2022 г. е съставен АУАН № 310442 от главен инспектор при Регионална дирекция „Автомобилна администрация“ – В. на „Т. 1“ ООД, представлявано от Р.А., за нарушение на разпоредби от Наредба № Н-32/16.12.2011 г. На 10.01.2022 г. е съставен АУАН № 310443 от главен инспектор при Регионална дирекция „Автомобилна администрация“ – В. на „Т. 1“ ООД, представлявано от Р.А., за нарушение на разпоредби от Наредба № Н-32/16.12.2011 г. Видно от писмо вх. № ЦУ01-3561#3/22.06.2022 г. на КПКОНПИ от изпълнителния директор на Изпълнителна агенция „Автомобилна администрация“, по съставените два броя АУАН са издадени наказателни постановления от друг административнонаказващ орган, а не от Коста Панайотов в качеството му на такъв.
На основание Заповед № РД-12-837/06.11.2020 г., издадена от началник отдел „Контрол“ в Регионална дирекция „Автомобилна администрация“ – В. на 10.11.2020 г. е извършена комплексна проверка на „Т. 1“ ООД, за която е съставен констативен протокол от 10.11.2020 г. Съгласно заключението при проверката не са установени нарушения на изискванията на Наредба № Н-32/16.12.2011 г. На основание Заповед № РД-12-542/19.03.2021 г., издадена от директора на Регионална дирекция „Автомобилна администрация“ – В. на 19.03.2021 г. е извършена комплексна проверка на „Т. 1“ ООД, за която е съставен констативен протокол от 19.03.2021 г. Съгласно заключението при проверката не са установени нарушения на изискванията на Наредба № Н-32/16.12.2011 г. На основание Заповед № РД-12-1461/08.07.2021 г., издадена от директора на Регионална дирекция „Автомобилна администрация“ – В. на 08.07.2021 г. е извършена комплексна проверка на „Т.В.“ ЕООД, за която е съставен констативен протокол от 08.07.2021 г. Съгласно заключението при проверката не са установени нарушения на изискванията на Наредба № Н-32/16.12.2011 г. Заповедите, както и протоколите  не са подписани от Коста Панайотов, в качеството му на началник на Областен отдел „Автомобилна администрация“ – В.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Коста ****** Панайотов, в качеството му на началник на Областен отдел „Автомобилна администрация“ – В. e лице, заемащо висша публична длъжност по чл. 6, ал. 1, т. 23 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
Като съпрузи Коста ****** Панайотов и Й.Д.П. са свързани лица по смисъла на §1, т.15, б.“а“ от ДР на ЗПКОНПИ. 
Съгласно чл. 20, ал.1 и ал.2 от Наредба № Н-32 от 16.12.2011 г. за периодичните прегледи за проверка на техническата изправност на пътните превозни средства, министърът на транспорта, информационните технологии и съобщенията или оправомощено от него длъжностно лице издава разрешението за извършване на периодични прегледи за проверка на техническата изправност на пътните превозни средства /ППС/ или отказва издаването му, в срок до 30 дни от подаването на заявлението по чл. 18, ал. 1 от Наредбата. Разрешението се издава за срок 5 години и дава право на притежателя му да извършва периодични прегледи и проверки на ППС в контролно-техническия пункт на пътните превозни средства от категориите, за които е издадено. Със Заповед № РД-08-18/01.04.2020 г., издадена на основание чл.8 от Устройствения правилник на Изпълнителна агенция „Автомобилна администрация“, изпълнителният директор утвърждава Указания за контролната и административнонаказателната дейности в ИААА. Съгласно чл.2, т.4 от Указанията контролните органи на ИААА извършват проверки, както на пътя, така и в предприятията, получили разрешение за извършване на периодичен преглед за проверка на техническата изправност на моторните превозни средства. Съгласно чл.4, ал.1 от Указанията в зависимост от обхвата и целта на проверката, тя може да бъде: комплексна, тематична и по сигнал. Съгласно чл.6, ал.2, т.5 от Указанията в зависимост от характера на осъществяваната дейност, периодичността на комплексните проверки за пункт, извършващ периодични прегледи за проверка на техническата изправност на ППС, е най-малко един път годишно.
От събраните по преписката доказателства се установява, че в тригодишния срок по чл.73 от ЗПКОНПИ – предмет на проверката, считано от 04.05.2019 г., Коста Панайотов, в качеството му на началник на Областен отдел „Автомобилна администрация“ – В., е упражнил следните правомощия по служба, а именно: издал е Заповед № РД-12-74/21.01.2020 г. и Заповед № РД-12-82/22.01.2020 г., на 21.01.2020 г. е одобрил Констативен протокол за извършена комплексна проверка на „Т. 1“ ООД от същата дата и на 23.01.2020 г. е одобрил Констативен протокол за извършена комплексна проверка „Т.В.“ ЕООД от 22.01.2020 г. 
Поради липса на родство по права линия, по съребрена линия - до четвърта степен включително, и по сватовство - до втора степен включително, между Коста Панайотов, от една страна, и съдружниците и управителите на горепосочените дружества, от друга страна, а именно: А.И.А., Р.З.А. и М.А.А., не е налице свързаност между лицата на основание §1, т.15, б.“а“ от ДР на ЗПКОНПИ. Поради липса на съвместно участие в капитала на търговски дружества, не са налице икономически зависимости и не е налице свързаност между Панайотов и посочените лица и на основание §1, т.15, б.“б“ от ДР на ЗПКОНПИ.
От събраните по преписката доказателства се установява, че Коста Панайотов и съпругата му Й.П. не притежават дялове и не участват в управителен орган на „Т.В.“ ЕООД и „Т. 1“ ООД. Също така се установява, че  Коста Панайотов и съпругата му Й.П. нямат договорни отношения с двете дружества. На това основание следва изводът, че липсват икономически зависимости, а от там и свързаност по смисъла на  §1, т.15, б.“б“ от ДР на ЗПКОНПИ, между Коста Панайотов и двете търговски дружества.
От събраните по преписката доказателства се установява, че съпругата на Панайотов - Й.Д.П. е съдружник с А.И.А. в „* 21“ ООД, а А.И.А. е собственик на „Т.В.“ ЕООД и съдружник в „Т. 1“ ООД. Също така се установява, че Й.П. е съдружник с Р.З.А. в „Л.“ ООД, а Р.З.А. е управител на „Т.В.“ ЕООД и „Т. 1“ ООД. Съдружието на Й.П. в търговските дружества „* 21“ ООД и „Л.“ ООД, съответно с А.И.А. и Р.З.А., не създава икономически зависимости между съпруга й Коста Панайотов с тези две юридически лица, които да пораждат основателни съмнения в неговата безпристрастност и обективност. От събраните за пълнота на фактическата обстановка доказателства за търговски отношения между „* 21“ ООД и „Л.“ ООД, от една страна, и  „Т.В.“ ЕООД и „Т. 1“ ООД, от друга страна, не се установява наличието на дългосрочно финансово-стопанско обвързване между дружествата, което да може да обоснове икономически зависимости между „Т.В.“ ЕООД и „Т. 1“ ООД, от една страна, и Коста Панайотов, от друга страна, по смисъла на  § 1, т. 15, б. “б“ от ДР на ЗПКОНПИ, които да внасят основателни съмнения в неговата обективност и безпристрастност. 
Липсата на свързаност по смисъла на  § 1, т. 15 от ДР на ЗПКОНПИ между Панайотов, от една страна, и „Т.В.“ ЕООД, „Т. 1“ ООД, А.А. – едноличен собственик на капитала на „Т.В.“ ЕООД и съдружник в „Т. 1“ ООД, М.А. - съдружник в „Т. 1“ ООД и Р.А. – управител на двете дружества, обуславя липсата на частен интерес при упражнените правомощия от Коста ****** Панайотов, в качеството му на началник на Областен отдел „Автомобилна администрация“ – В., по отношение на двете търговски дружества. Също така от събраните по преписката доказателства се установява, че извършените комплексни оценки на двете търговски дружества, на основание заповеди на Коста Панайотов, в качеството му на началник на областен отдел „Автомобилна администрация“ – В., и съгласувани от него, са приключили с едни и същи заключения, както и извършените комплексни проверки на основание заповеди на директора на Регионална дирекция „Автомобилна администрация“ – В. На 10.01.2022 г.  са съставени два акта за нарушения на разпоредби от Наредба № Н-32/16.12.2011 г. на „Т. 1“ ООД, по които са издадени наказателни постановления.
От изложеното следва, че са налице две от предпоставките от общия състав на конфликт на интереси по отношение на Коста ****** Панайотов, в качеството му на началник на Областен отдел „Автомобилна администрация“ – В., а именно лице, заемащо висша публична длъжност и упражнени правомощия. Не е налице обаче частен интерес от упражнените правомощия за лицето, заемащо висша публична длъжност или за свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
 
Р Е Ш И:

НЕ УСТАНОВЯВА конфликт на интереси по отношение на Коста ****** Панайотов, ЕГН ******, началник на Областен отдел „Автомобилна администрация“ – В. и лице, заемащо висша публична длъжност по чл. 6, ал. 1, т. 23 от ЗПКОНПИ, за това, че е издал Заповед № РД-12-74/21.01.2020 г. и Заповед № РД-12-82/22.01.2020 г., на 21.01.2020 г. е съгласувал Констативен протокол за извършена комплексна проверка на „Т. 1“ ООД и на  23.01.2020 г. е съгласувал Констативен протокол за извършена комплексна проверка на „Т.В.“ ЕООД, поради липса на частен интерес, негов или на свързано с него лице по смисъла на § 1, т. 15 от ДР на ЗПКОНПИ.
НЕ УСТАНОВЯВА конфликт на интереси по отношение на Коста ****** Панайотов, ЕГН ******, началник на Областен отдел „Автомобилна администрация“ – В. и лице, заемащо висша публична длъжност по чл. 6, ал. 1, т. 23 от ЗПКОНПИ, във връзка със Заповед № РД-12-837/06.11.2020 г., Констативен протокол от 10.11.2020 г. за извършена комплексна проверка на „Т. 1“ ООД, Заповед № РД-12-542/19.03.2021 г., Констативен протокол от 19.03.2021 г. за извършена комплексна проверка на „Т. 1“ ООД, Заповед № РД-12-1461/08.07.2021 г., Констативен протокол от 08.07.2021 г. за извършена комплексна проверка на „Т.В.“ ЕООД, поради липса на упражнени правомощия по служба в това му качество.
 Препис от решението да се изпрати на Софийска градска прокуратура, с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати на Коста ****** Панайотов – началник на Областен отдел „Автомобилна администрация“ – В. в ИААА, на основание чл. 75, т. 1 от ЗПКОНПИ.  

